amope yae: kiaguipa yayu ani kereipa nande reta iyipi jare keapepa iyapi?, Maerapa namano jare keape yaja namano yave?, Kereipa nande ara?, Maerapa nanoi tee jare mbaepa yayapota tekove nanoi ramboeve?, Mbaepa oasata nande ivi ndive jare nande reta ndive kuae ara rupia ani yasusere yetara karamboe Kuruyukipe rami? Kaue marandu-randu reta navaeta chupe nee, yamongueta piaguive yave arakae-kae reta oi kuae tembikuatiape vae yaguata vaera nande reko rupi. Jokoraia yave, Kapiiata, jei nandeve: Arakae Karai retaimako imiarita kuri oiko peve karamboe yaikoguere, jokoguiye, oyokenda vaerama imbaekuatia, oeya kuae nee nandeve: Tupa reta imbaeyavi rupi nakaniteita, tekoasi yaiporara yaiko vaera pitumimbi guasu rupi, ou regua Arakuaa oesapeyee kuri tape nandeve, nanemoingoveyee, nanembokuakuaayee jare nandeyuka yevi kuri arakae, imbaeyavi Jaeramo, Pitu ovae yave peyapisaka Arare! Ara ovae yave peyandu kuri Nee!. Ara oyearomara? Pitu oyearomara? Mbaeti yaikuaa.Kuaemi che puere jae peve. Aipota ayokenda kuae kuatia mokoi nee ndive, jae kuae reta:Ipuere ndipo ara ovae oi yandeve, aecha ramboeve nande arakuaa jare nande nee oneovati oi reta. Kuae nande rekore, amae jese ama oa rami, otiki-tikipe Oooo oki! Nande Yemboatiguasu onemopua guive jare namomirata avei yaraja ramboeve, anave nanoi yandepope kuae tembikuatia, Kapiiata oeya nandeve vae; kuaepe navaeta nee reta: maerako eyeapo nemondia jare kereiko, maerako opa mbae-mbae reta oime guinoi iya, kereiaguako oasa susere teta Kuruyukipe karamboe karai reta ndive, oimevi nee mbaeko yayapota vae guaranira jaiko vae reta...Jaeramo, kuae tembikuatia, Nee Iya reta oiparavo vae reta jei: Kuae miari arakae vaere oechauka nandeve teko reta kereiko karamboe, anave vae jare kuri kereitako vae.... Anave marandu oi nandeve, echako kuae tembikuatia jae tenonde oyekuatia vae, oime yave mbaeti aikuaa, peiro cheve: Oyepoepitara karai neepe kuae mbaekuatia? Ani, joko raino oyeyata, oikuaa vaera nande nee?Kaapiiata ani Elio, che jaese chupe Kei Chanika, oaiuye-yeko nande reko. Jaeramo yavaete oparaviki paravete, oikuatia oiko nande rekore kuri okuaa vaera sambia reta jare, jokorainovi, oechauka vaera karai retape kuri omboete vaera. Kuae tembituatia oyapo oiko yave oyerovia oiko, jeise cheve: oyeparavoa yave, yaeka kia oeki vaera ani yaiporu pochi korepoti yaeki vaera, oikuatako tetara reta kuae tembikuatia. Ayandu eteipa jae kaviye-ye ayapo vae!! Opa nee reta yande yari jare nande ramii reta amiri anono.... Kapiiata nande reya kuae ivigui ojo vaera oiko Ivi Maraeipe, nande tenondegua reta oiape, aravitu guasupe (arasa 2014pe); oeya nandeve jeta tembikuatia reta, teta tape jupi rupi kavi oguata vaera, jae jei rami. Jaeramo, Kei Sakaria jei rami yaikuaa vaerape: yande maendua jese pia titi ndive, jaeraminovi yerovia ndive; echako, kuae mbaekuatia omee yandeve ipuere vaera opaete reve yamboipivi yambaekuatia jare yamboipi yambotipi opaete mbae-mbae nanoi vae....Yaikuaa vaera: Kua tembikuati oyechakauta oi 21 de abrilpe, kuae arasape, La Pazpe. Jokorainovi, oyechakauta oi 30 de mayope, Santa Cruzpe. Yandepuere vaera yagua, oimetavi oi Santillana ilibreria retape._____De la pagina web de Elias Caurey, 04/2015[Imagen: Elio Ortiz en el filme Yvy Maraey, de Juan Carlos Valdivia - fuente: sugieroleer.blogspot.com]